钦定古今图书集成/明伦汇编/氏族典/第203卷 > 高颎
## 钦定古今图书集成/明伦汇编/氏族典/第203卷 > 高颎

按《隋书高颎传》：“颎字昭元，一名敏，自云渤海蓨人也。
颎少明敏，有器局，年十七，周齐王宪引为记室。武帝
时，袭爵武阳县伯，除内史上士，寻迁下大夫，以平齐
功，拜开府。高祖得政，素知颎彊明，又习兵事，多计略，
意欲引之入府。遣邗国公杨惠谕意，颎承旨欣然，于
是为相府司录，破尉迥，进位柱国，改封义宁县公，迁”
相府司马。高祖受禅，拜尚书左仆射，进封渤海郡公。
上每呼为“独孤”而不名也。颎深避权势，上表逊位，听
解仆射。数日，命颎复位。俄拜左卫大将军，又拜左领
军大将军。母忧去职。二旬，起令视事。颎流涕辞让，优
诏不许。开皇二年，长孙览、元景山等伐陈，令颎节度
诸军。会陈宣帝薨，颎以礼不伐丧，奏请班师。萧岩之
叛也，诏颎绥集江汉，甚得人和。九年，晋王广大举伐
陈，以颎为元帅长史。及陈平军还，以功加授上柱国，
进爵齐国公。上柱国。王世积以罪诛，当推核之际，乃
有宫禁中事，云于颎处得之。上怒，颎竟坐免，以公就
第。未几，颎国令上颎阴事，于是除名为民。炀帝即位，
拜为太常。帝时侈靡，声色滋甚，又起长城之役。颎甚
病之，谓观德王雄曰：“近来朝廷殊无纲纪，有人奏之。”
帝以为谤讪朝政，于是下诏诛之，诸子徙边。颎有文
武大略，明达世务。及蒙任寄之后，竭诚尽节，引进贞
良，以天下为己任。其子盛道，官至莒州刺史，徙柳城
而卒。次弘德，封应国公，晋王府记室。次表仁，封渤海郡公，徙蜀郡。